
OPĆINA KAMANJE

OPĆINSKO VIJEĆE
KLASA: 023-01/09-01/02

UR.BROJ: 2133/22-01-13-27

U Kamanju, 17. srpnja 2013.  godine
PREDMET: ZAPISNIK SA 2. SJEDNICE OPĆINSKOG VIJEĆA OPĆINE KAMANJE

DNEVNI RED:

-utvrđivanje kvoruma

1. Aktualni sat

2. Usvajanje zapisnika sa konstituirajuće sjednice Općinskog vijeća

3. Polugodišnji obračun proračuna Općine Kamanje za razdoblje od 01. siječnja do 30. lipnja 2013. godine

4. Zaključak o prihvaćanju Izvješća načelnika za razdoblje siječanj – lipanj 2013. god.

5. Izbori i imenovanje: 

a) Odluka o formiranju Odbora za Statut i Poslovnik

b) Odluka o formiranju Odbora za Proračun i financije
c) Odluka o formiranju komisije za organizaciju Dana Općine Kamanje
6. Odluka o imenovanju članova Stožera zaštite i spašavanja na području Općine Kamanje
7. Odluka o jednokratnoj subvenciji stočarima Općine Kamanje za osjemenjivanje stoke za razdoblje 2013.-2015. godine

8. Odluka o uvjetima i načinu sufinanciranja troškova boravka djece sa područja Općine Kamanje u dječjem vrtiću u pedagoškoj godini 2013./2014.

9. Odluka o izmjenama i dopunama Odluke o komunalnom doprinosu

10. Odluka o izmjenama i dopunama Odluke o načinu i uvjetima obavljanja komunalne djelatnosti održavanja groblja

11. Odluka o izgradnji potpornog zida i nogostupa na cesti Kamanje – Veliki Vrh
12. Odluka o uređenju prometa na području Općine Kamanje
13. Isplata naknade troškova izborne promidžbe – mišljenje Ministarstva uprave

14. Zamolbe 

Sjednica je održana dana 17.07. 2013. u 19:00 sati u prostorijama Općine Kamanje.
Sjednici su nazočili: Ivan Lukunić – predsjednik Općinskog vijeća, Damir Mateljan - načelnik Općine Kamanje, Josip Ribarić – zamjenik načelnika, Josip Žokvić, Silvija Janjac, Krunoslav Mlačak (sa zakašnjenjem 15 minuta), Stjepan Maršić (sa zakašnjenjem 60 minuta), Zorica Nemanić, Višnja Stipančić Car i Marijan Maršić

Zapisničar: Anita Matešić Štajcer

Gospodin Lukunić otvara 2. sjednicu Općinskog vijeća i pozdravlja prisutne. Konstatira da je na sjednici nazočno 7 vijećnika, te načelnik Općine Kamanje Damir Mateljan i zamjenik načelnika Josip Ribarić. 

Ad1) Aktualni sat : 
· Na zahtjev Gospođe Zorice Nemanić predlaže se da bi čišćenje i košenje oko crkve obavljao zvonar crkve „Imena Marijinog u Kamanju“, umjesto da to obavljaju javni radovi. S njom se slaže i gosp. Dragutin Ivančić.  Načelnik je dao objašnjenje kako to uistinu nije posao javnih radova, već crkve i crkvenog odbora, ali to rade isključivo zato kako bi javnu površinu Općine Kamanje učinili ljepšom. Nakon rasprave Općinsko vijeće općine Kamanje donosi rješenje da će se poslati zahtjev crkvenom odboru. 
· Drugi zahtjev bio je od strane Gospođe Višnje Stipančić Car u svezi nabave kanti za smeće. Također se razmatralo o temi da li bi kamion koji odvozi smeće mogao ići uz objekat, odnosno neposredno uz kuću. Načelnik daje objašnjenje kako bi za još jednu nabavku kanti trebalo raspisati natječjaj, te da bi za to trebalo veći broj ljudi. Što se tiče odvoza smeća Načelnik je odgovorio kako će uputiti pismeni prijedlog direktoru komunalnog odjela za odvoz smeća da naprave odvojak – put neposredno uz objekat, odnosno uz kuće. Tada se je gđa. Stipančić Car nadovezala i postavlja pitanje zašto u Lukama Kamanjskim nema kontejnera za selekciju otpada. Gosp. Mateljan objašnjava kako je donesen zakon o otpadu koji nalaže da svako domaćinstvo separira otpad kako bi se smanjila količina jer će se otpad naplaćivati po količini, a za to će biti zadužena lokalna samouprava. Fond će dati

 natječaj da se nabave kante za odvajanje otpada.

· Gosp. Ivan Žokvić postavlja pitanje kako riješiti uređenje poljoprivrednih površina čiji vlasnici ne stanuju na području Općine Kamanje ili žive ovdje, ali ne brinu o zemljištima, a te su površine zapuštene. Na to pitanje načelnik Općine Kamanje odgovara kako bi svi koji imaju takvih problema trebali poslati pismenu zamolbu Općini Kamanje, nakon čega će Općina poslati opomenu vlasniku parcele, gdje će stajati vremenski rok u kojem on mora otkloniti taj nedostatak. Ukoliko taj nedostatk ne ukloni, to će učiniti Jedinstveni Upravni Odjel Općine Kamanje na teret vlasnika.

· Sljedeće pitanje postavlja Gosp. Lukunić – predsjednik Općinskog vijeća. Pitanje se tiče dječjeg vrtića, njegovoj realizaciji, te daje riječ načelniku Općine Kamanje. Gospodin Mateljan smatra kako bi najprije bilo važno razgovarati, odnosno razmotriti o lokaciji vrtića, načinu gradnje i upravljanju. Tvrdi kako bi se na prostoru DVD – a Kamanje mogao napraviti projekat uređenje dječjeg vrtića te kako bi se već u jesen nakon javne rasprave išlo u realizaciju tog plana. Što se tiče upravljanja dječjeg vrtića općina nema kapaciteta da osnuje posebnu ustanovu koja bi bila sam dječji vrtić, nego bi bilo potrebno ići u javno privatno partnerstvo tj. Općina Kamanje, odnosno DVD - e Kamanje bi ustupila prostor, a privatni partner bi preuzeo uređenje vrtića, na način da plaća djelatnike, režije i troškove samog vrtića. Općina Kamanje bi subvencionirala po djetetu 1000 kuna.

· Gđu Silviju Janjac zanima u kojoj je fazi izgradnja nogostupa. Načelnik odgovara kako postoji velika  mogućnost da se isfinancira i projektna dokumentacija i gradnja nogostupa iz fondova. Kaže kako se najprije treba dogovoriti da li se kreće od Orljakova ili od Kamanje – Luke. Cijeli projekat će biti vrlo složen, jer je konfiguracija terena u Kamanju dosta komplicirana. Kaže kako je već razgovarano o prekategorizaciji te ceste D505, njezinoj kompletnoj rekonstrukciji i izgradnji nogostupa kroz Kamanje.
Ad2) Usvajanje zapisnika sa konstituirajuće  sjednice Općinskog vijeća. Gosp. Lukunić ovu točku dao

je na raspravu. Pod ovom točkom nije bilo komentara te se prešlo na slijedeću točku dnevnog
reda.

Ad3) Polugodišnji obračun proračuna Općine Kamanje za razdoblje od 01. siječnja do 30. lipnja
2013. godine.Gospodin Lukunić dao je riječ gđi. Aniti Matešić Štajcer. Gđa Matešić Štajcer

je kazala kako je proračun u prvih 6 mjeseci 31,26%. To je tako svake godine za 1.   polugodište iz razloga jer u travnju, svibnju i lipnju idu porezne prijave, a to ide na teret Općinskog proračuna. Tih mjeseci je Općina ograničena što se tiče prihoda od poreza na dohodak, a oni su  jedan od glavnih izvora prihoda. Druga stvar za zašto je taj postotak toliko niski razlog je i porez na kuće za odmor koji će biti raspisan u drugoj polovici godine. Također govori i o projektu EU fondova „CURS COLAPIS“ gdje su bile određene aktivnosti koje je Općina morala platiti. Predan je zahtjev prema tim fondovima da se Općini ta sredstva vrate. To se očekuje pred kraj godine. Od povrata bi Općina Kamanje trebala dobiti cca 141 000 kuna. Gosp. Ivan Žokvić postavlja pitanje u vezi troškova osoba izvan radnog odnosa, na što mu gđa Anita objašnjava da se radi o osobama koje su na stručnom osposobljavanju. Općina je njima dužna plaćati mirovinsko i zdravstveno osiguranje. Kazala je da Općina Kamanje za to dobije povrat sredstava, međutim dužna je to prikazati  kroz proračun općine. Nadovezala se također i na javne radove na koje je utrošeno 51 000 kuna ove god, a sredstva su vraćena od strane HZZ-a u proračun Općine Kamanje. Gosp. Josip Ribarić se javlja sa pitanjem oko novaca koji nisu isplaćeni vijećnicima prijašnjeg saziva i izbornom povjerenstvu, na što mu gđa Anita odgovara da je razlog nedostatak sredstava u proračunu, te da će se to čim je prije moguće riješiti. Gosp. Ivan Žokvić postavlja pitanje na što se odnosi naknada troškova zaposlenih, na što mu gđa. Anita odgovara da se to odnosi na službena putovanja i ostale materijalne troškove. Prijedlog polugodišnjeg obračuna proračuna dan je na usvajanje i usvojen jednoglasno. Gosp. Lukunić prelazi na sljedeću točku dnevnog reda.
Ad4) Zaključak o prihvaćanju Izvješća načelnika za razdoblje siječanj – lipanj 2013. god.

Gospodin Lukunić daje riječ načelniku koji govori o tome kako sve dane koje uspije biti  svom uredu u Općini Kamanje pokušava biti na raspolaganju građanima i komunicira sa županijom, s obzirom na svoje dužnosti saborskog zastupnika. Upravo vezano za tu funkciju saborskog zastupnika kazao je kako smo uspjeli ostvariti projekat kao što je asfaltiranje lokalne ceste Preseka-Veliki Vrh, kao i rekonstrukcija lokalne ceste Kamanje-Police. U planu je i izgradnja novog mosta u Pokuplju. Gosp. Ribarić konstatira kako će tijekom izgradnje ceste biti intenzivan kamionski promet, te da će doći do kontraprodukta ako se cesta ne proširi dovoljno i ne napravi nogostup. Na zahtjev gosp. Žokvića da se javnosti prezentira što se radi  i stvara  u Općini Kamanje, načelnik odgovara kako će se prakticirati zborovi građana gdje će javnost biti obaviještena o svemu što se tiće Općine Kamanje. Cjelokupno izvješće načelnika dano je u privitku materijala za sjednicu. Zaključak o prihvaćanju izvješća načelnika za prvo polugodište ove godine usvojen  je usvojen jednoglasno.
Ad5) Izbori i imenovanja – Gospodin Likunić daje na prijedlog da se obrade sve tri točke, pa se onda krene na glasanje: 

a) Odluka o formiranju Odbora za Statut i Poslovnik: prijedlog načelnika je da predsjednica bude gosp. Silvija Janjac, a članovi bi bili gđa Zorica Nemanić i gosp. Ivan Žokvić.

b) Odluka o formiranju Odbora za Proračun i financije: prijedlog načelnika je da predsjednik bude gosp. Stjepan Maršić, a članovi bi bili gosp. Marijan Maršić i gđa. Višnja Stipančić Car.
c) Odluka o formiranju komisije za organiziranje Dana Općine Kamanje. Prijedlog je da predsjednik bude Damir Mateljan. Članovi: Zorica Nemanić, Lukunić Ivan, Ribarić Josip i Ivančić Dragutin. Prijedlozi su usvojeni jednoglasno.

Ad6) Odluka o imenovanju članova Stožera zaštite i spašavanja na području Općine Kamanje. Gospodin Lukunić daje taj prijedlog na raspravu. Članovi Stožera zaštite i spašavanja propisani su Zakonom o zaštiti i spašavanju. Uključene moraju biti osobe iz državne službe za zaštitu i spašavanje, načelnik policije, osobe medicinske struke... Gosp. Mlačak izjasnio se da on ne želi biti član Stožera jer smatra da Općina Kamanje ionako premalo novaca  izdvaja za Hrvatsku gorsku službu spašavanja. Predlaže se da članovi Stožera budu slijedeće osobe:  
1. Josip Ribarić, zamjenik načelnik Općine Kamanje - za predsjednika, 

2. Ivan Lukunić, predsjednik Općinskog vijeća, za člana, 

3. Marijan Maršić, za člana, 

4. Zdravko Jandrlić,prof., načelnik Odjela za preventivne i planske poslove Područnog 

    ureda Karlovac Državne uprave za zaštitu i spašavanje - za člana, 

5. Željko Pavlić, načelnik Policijske postaje Ozalj - za člana, 

6. Danijel Hrestak, zapovjednik Vatrogasne zajednice - za člana, 

7. Nikola Jelenčić, dr. med., Ordinacija opće medicine - za člana. 
Prijedlog je usvojen sa 8 glasova za i 1 glas suzdržan.
Ad7) Odluka o jednokratnoj subvenciji stočarima Općine Kmanje za osjemenjivanje stoke za razdoblje 2013.-2015. godine. Ovakva odluka već postoji iz prijašnjih godina, a sada se mijenja samo razdoblje na koje se ista odnosi iz razloga usklađivanja sa Pravilnikom o načinu prijavljivanja i prikupljanja podataka o postojećim mjerama lokalne potpore te načinu vođenja i sadržaju registra državnih potpora poljoprivredi i ruralnom razvoju. Prijedlog je usvojen jednoglasno.

Ad8) Odluka o uvjetima i načinu sufinanciranja troškova boravka djece sa područja Općine Kamanje u dječjem vrtiću u pedagoškoj godini 2013./2014. Gđa. Janjac postavlja pitanje zašto djeca iz područja Općine Kamanje nemaju uvjete za dobivanje mjesta u vrtiću u Ozlju, a kao razlog se navodi da su iz druge općine. Na to načelnik odgovara kako se ne može utjecati na njihovu odluku, odnosno vrtić Ozalj sam određuje prioritete koju će djecu prije primiti. Kazao je da će taj problem biti dok Općina Kamanje neće imati svoj vlastiti vrtić. U Ozlju najprije uzimaju djecu iz svoje Općine, a zatim ostalu djecu. U Žakanju to nije uvjet jer je privatni vrtić. Kad bi u Kamanju bilo 18-20 korisnika, odnosno djece onda bi se moglo krenuti u realizaciju. Gosp. Lukunić predlaže da se za neku iduću sjednicu posebno na dnevni red stavi točka  gdje bi se razmatralo o mogućnosti otvaranja vrtića u Kamanju. Gosp. Maršić smatra kako bi trebalo naći neki koncenzus sa gradonačelnicom grada Ozlja.  Prijedlog o sufinanciranju boravka djece u vrtiću je usvojen jednoglasno. 
Ad9) Odluka o izmjenam i dopunama Odluke o komunalnom doprinosu. Gospodin Lukunić daje riječ Načelniku koji govori o oslobađanju komunalnog doprinosa u dijelu ili potpunosti investitorima koji otvaraju proizvodni pogon i zapošljavaju određen broj ljudi. Postavlja se pitanje da li odlukom osloboditi plaćanja komunalnog doprinosa osobe koje legaliziraju stambene objekte, na što se načelnik osvrnuo i rekao kako to ne bi bilo korektno prema osobama koje se svoje kuće izgradili na temelju valjane dokumentacije i platili su sva potrebna davanja. Isto napominje kako je u Kamanju više od devedeset posto kuća izgrađeno legalno. Načelnik ujedno napominje kako smo prijašnjim izmjenama i dopunama odluke o komunalnom doprinosu već u potpunosti ukinuli komunalni doprinos za objekte poljoprivredne namjene. A za pomoćne objekte (garaže, skladišta...) komunalni doprinos po našoj odluci plaća se u 20% od pune cijene. Predlaže se da Općinsko vijeće može donijeti odluku o oslobođenju u dijelu ili u potpunosti po pojedinačnom zahtjevu. Prijedlog je usvojen sa 8 glasova za i 1 glas suzdržan.
Ad10) Odluka o izmjenama i dopunama Odluke o načinu i uvjetima obavljanja komunalne djelatnosti održavanja groblja. Gosp. Lukunić daje riječ gđi. Aniti koja govori o odluci da osobe koje nisu imale prebivalište u Kamanju  u vrijeme kad je mjesni samodoprinos bio raspisan moraju platiti onaj iznos koji bi bila platila da je u vrijeme raspisivanja mjesnog samodoprinosa imala tu prebivalište. Radi se o sljedećem iznosu: 95 € ako je osoba zaposlena, odnosno 50 € za umirovljenike.U odluci  je regulirano da će osobe koje niti nemaju prebivalište, niti su bili tu za vrijeme raspisivanja mjesnog samodoprinosa, a kupili su grobno mjesno, stoji da će platiti 500 € za jednokratno korištenje mrtvačnice. Ako se je netko doselio u Kamanje plaćat će jednako kao i obitelj u koji je došao/la, a za one koji nisu nikada ovdje živjeli 1000 €. Prijedlog o izmjenama odluke o načinu i uvjetima upravljanja grobljima dana je na glasanje i usvojen jednoglasno.
Ad11) Odluka o izgradnji potpornog zida i nogostupa na cesti Kamanje-Veliki Vrh. Gosp. Lukunić dao je riječ načelniku za obrazloženje. Načelnik je kazao kako u Općini Kamanje slijedi druga faza radova na cesti Kamanje- Veliki Vrh. Druga faza izrade odnosi se na izradu potpornog zida i nogostupa. Troškovnik radova sa PDV-om iznosi cca. 170.000,00 kuna za dužinu radova od 540 metara. Gosp. Lukunić je dodao iz kojih razloga se nije mogao postaviti potporni zid kada su bili radovi na asfaltiranju ceste Kamanje-Veliki Vrh? Načelnik odgovara kako iz dva razloga nije napravljen potporni zid kod kuće Plesac i Mihalić. Prvi je razlog taj što cesta Kamanje-Veliki Vrh koja je asfaltirana bila je financirana sa strane Hrvatskih cesta (uključujući i potporni zid), a drugi dio radio je ŽUC, te je drugi razlog taj što radovi koji su izvodili i koji su napravljeni bili su predviđeni u troškovniku. Gđa. Stipančić Car dodala je  koliko je potreban nogostup na relaciji Kamanje-Veliki Vrh? Načelnik je kazao kako gradnja nogostupa u vrijednosti cca. 200.000,00 kuna mora biti vezana za tu investiciju koja je temeljem projekta predviđena i ne može se prenijeti na drugu investiciju izvođenja radova. Gosp. Lukunić predlaže da se odredi osoba koja će nadgledati radove na cesti, te da se odredi i član za javnu nabavu? Načelnik predlaže da se kao člana imenuje gosp. Maršić Stjepan. Prijedlog Odluke o izgradnji potpornog zida i nogostupa na cesti Kamanje – Veliki Vrh dan je na razmatranje i usvojen je jednoglasno.
Ad12) Odluka o uređenju prometa na području Općine Kamanje. Gosp. Lukunić daje ovu točku na raspravu. Gosp. Mlačak moli za obrazloženje članak 1. stavak 2. Odluke „Javno prometnim površinama u smislu ove Odluke smatraju se nerazvrstane ceste, trgovi, nogostupi, parkirališta i druge prometne površine koje su u funkciji vozila i pješaka na području Općine , bez obzira na imovinsko pravne odnose“, što u pravilu znači da mi određujemo nešto što je u privatnom vlasništvu.

 Gosp. Mateljan kazao je kako svako parkiralište, bilo na javnom ili na privatnom mora poštivati određena pravila, npr. parkiralište kod Đinota mora podlijegati određenim pravilima, ne može iscrtavati parkiralište ako nema dovoljno mjesta za invalide, ne može ga napraviti tako da ometa promet. Gosp. Mlačak dodao je što je recimo ako netko želi napraviti  nešto na privatnom zemljištu, a da je u skladu sa Zakonom o gradnji, znači Zakon o gradnji određuje kolika je dužina parkirnog mjesta i na koji će se način napraviti raspored parkirališta. Na parkiralište se također ishodi lokacijska dozvola i još na taj Zakon o gradnji treba suglasnost Općine. Gosp. Mlačak kazao je kako niži red može pobijati Zakon o gradnji, predlaže da se ta odluka treba odnositi samo na javno vlasništvo a ne i na privatno vlasništvo. Načelnik je kazao kako je taj članak 1. Odluke npr. kad bi netko želio napraviti parkiralište uz državnu cestu mora tražiti suglasnost državne uprave za ceste, a ako netko radi parkiralište na međi sa Općinskim vlasništvom također ima obavezu da to uskladi sa Prostornim planom Općine Kamanje, Općina mora svim mjestima Općine Kamanje odrediti koja su to parkirališta bila ona privatna ili javna. Odluka o uređenju prometa na području Općine Kamanje dana je na razmatranje i usvojen sa 8 glasova za i 1 glas suzdržan.
Ad13) Isplata naknade troškova izborne promidžbe – mišljenje Ministarstva uprave. Načelnik obrazlaže  kako su lokalni izbori preveliki teret za proračun Općine Kamanje. Stoga predlaže, a na temelju mišljenja Ministarstva uprave da se kandidati za vijećnike i kandidati za članove predstavničkih tijela odreknu naknade za izbornu promidžbu. Ujedno je rekao da će se ogranak SDP-a Kamanje odreći te naknade te će on kao kandidat za načelnika podnijeti izjavu o odricanju naknade. Gđa. Janjac se složila s time da ona kao kandidatkinja za načelnicu također se odriče naknade.   
Ad14) Zamolbe građana su sljedeće

· Mjesni odbor Brlog dostavio je zamolbu u Jedinstveni upravni odjel za sanacijom potpornog zida u naselju Brlog Ozaljski kod kuće gđa. Ribarić Viktorije, Brlog 50. Načelnik je dao riječ gosp. Maršić Marijanu za obrazloženje zamolbe. Gosp. Maršić Marijan kazao je kako se ti radovi odnosi na gradnju nove škarpe kod vatrogasnog doma Brlog u visini od pola metra. Načelnik je dao prijedlog za donacijom građevinskog materijala za radove. Ovaj prijedlog dan je na raspravu i usvojen jednoglasno.
· Zamolba vikend naselja iz Brloggrada za uspostavljanje prohodnosti javnoga puta. Načelnik je kazao kako se ova zamolba odnosi na sanaciju puta označenog na k.č.br. 2563/2 k.o. Brlog Ozaljski u vikend naselju Orljakovo- Brloggrad. Prijedlog načelnika je da Općina Kamanje izradi troškovnik za sanaciju tog dijela puta, a kao privremeno rješenje  da im se odobri donacija potrebnog materijala – agregata za navoz za put. Ovaj prijedlog dan je na raspravu i usvojen jednoglasno.
· Zamolba Osnovne škole Žakanje  za uvođenje HACCP sustava u školsku kuhinju, nabavku opreme za kabinet fizike i matematike i nabavku tokena. Načelnik predlaže da im se odobri donacija od 500,00 kuna po zamolbi, odnosno 1.500,00 kuna za sve zamolbe. Ovaj prijedlog dan je na raspravu i usvojen jednoglasno.
· Zamolba gosp. Zdenka Ribarića za ustupanje dijela javnog dobra u vlasništvu Općine Kamanje radi formiranja građevinske čestice nužne za redovitu uporabu građevine za postojeću kuću. Načelnik je kazao kako se ova Zamolba odnosi na ustupanje dijela javnog dobra u vlasništvu Općine iz razloga što javni put prolazi kroz građevinu gosp. Ribarić Zdenka i kada se postupak sprovede sa gosp. Ribarićem potpisati će se Ugovor. Ovaj prijedlog dan je na raspravu i usvojen jednoglasno.
· Zamolba Mjesnog odbora Kamanje za pomoć pri izgradnji dječjeg igrališta. Načelnik je kazao kako se zamolba odnosi na izgradnju dječjeg igrališta u mjestu Kamanje – Luke, gdje trenutno boravi cca 20-tak djece predškolske i školske dobi i gdje postoji stvarna potreba za izgradnjom dječjeg igrališta. Na navedenoj parceli potrebno je izvesti radove iskopa, poravnavanja i planiranja te posijati travu, odnosno pripremiti teren za postavu sprava. Načelnik predlaže donaciju potrebnog materijala – plastificirane ograde i žice za radove na izgradnji i opremanju dječjeg igrališta u Kamanju – odvojak Luke. Ovaj prijedlog dan je na raspravu i usvojen jednoglasno.
Gosp. Lukunić zahvalio se vijećnicima i zaključio sjednicu u 21:40 sati.
Zapisničar:

Anita Matešić Štajcer, v.r.

